|  |  |
| --- | --- |
| **ROKODELSKA PANOGA** | **Tisk s pomičnimi črkami** |
| **POVZETEK** | |
| Tisk s pomičnimi črkami je tiskarska tehnika, ki spada med najpomembnejše izume sodobne družbe. Obstajala je okoli 500 let, zaradi pojava novejših tehnologij pa je kot industrijska panoga popolnoma izginila. V 21. stol. doživlja preobrazbo kot umetniška tehnika ter na področjih izobraževanja in turizma. | |
| **OPIS PANOGE** | |
| Gutenbergova izuma tiskanja s premičnimi črkami in tiskarske stiskalnice sta naše kraje dosegla v 2. polovici 16. stol. Od takrat imamo pri nas kontinuirano dejavnost, ki je s temeljitimi tehnološkimi posodobitvami po 500 letih zatonila v 2. polovici 20. stol. Tiskarji so bili pogosto tudi založniki in so v veliki meri oblikovali literarno okolje ter hkrati določali raven estetike knjižnih izdaj.  Mnogo zasebnih tiskarn je bilo po II. svetovni vojni podržavljenih (tudi znamenita Blaznikova tiskarna), iz njih pa so nastale tedanje največje slovenske tiskarne: Delo, Jože Moškrič, Mladinska knjiga, Ljudska pravica in druge.  Šolanje zlasti ročnih stavcev in tiskarjev je bilo v 20. stol. dobro organizirano in so zanj skrbele tiskarne same, od leta 1962 pa deluje Srednja šola tiska in papirja (poklicni in srednješolski nivo). Grafični inženirji so izobrazbo lahko pridobili v tujini, od leta 1973 tudi v Zagrebu.  Tisk s premičnimi črkami (nadpomenka visoki tisk) zajema veliko poklicev: ročni stavec, reprograf, klišar, meter, korektor, tiskar, knjigovez … Najbolj zahteven je bil poklic ročnega stavca. Poleg tehnoloških veščin je moral ročni stavec izjemno dobro poznati še slovnična in oblikovna pravila. Številni ročni stavci so zato napredovali v preddelavce in vodilne delavce. Pozneje je ta poklic do neke mere nadomestil strojni stavec, operater stroja za avtomatsko stavljenje. Poklic je s pojavom fotostavka in zatem digitalne priprave za tisk v celoti izginil.  Najosnovnejše orodje ročnega stavca je regal s svinčenimi črkami in založnim materialom. Te ročni stavec ročno razporeja in jih skupaj z ostalimi grafičnimi elementi (slike, ornamenti) oblikuje v posamezno stran (zrcalo), končno razporeditev cele tiskovine pa opravi meter. Stavec je dobro poznal pravila oblikovanja drobnih tiskovin (vizitke, oglasi, korespondenca) in tudi zahtevnejših knjižnih izdaj, plakatov. Najzahtevnejše je bilo ročno stavljenje tabel, tehničnih priročnikov in notnega gradiva. Grafične elemente je meterju pripravil klišar.  V manjših tiskarnah je ročni stavec opravljal več poklicev. Za svoje delo je potreboval svinčene in lesene črke (kasneje tudi plastične) ter drobno orodje (tipometer, šilo, vrstičnik). Za izdelavo poskusnega odtisa je potreboval stiskalnico za poskusni odtis ter večji založni material, seveda tudi papir in tiskarsko barvo.  Najpomembnejši način prenosa znanja je bilo vajeništvo. Uk je vajenec – poleg šolanja – opravljal neposredno v tiskarni.  Tiskarne so bile med seboj dobro povezane in so se dopolnjevale s storitvami in kadri. Krovna organizacija je bila Tiskarska zadruga. Zasebnih tiskarjev režim ni podpiral in so se začeli pojavljati šele v 80. letih 20. stol. V Sloveniji ni bilo večjega kraja brez tiskarne, največji centri so bili Ljubljana, Maribor, Kranj, Novo mesto.  Posodobitvam tehnologije so se iz ekonomskih razlogov tiskarne hitro prilagodile, tako da so vsi prej omenjeni poklici, povezani z visokim tiskom, v največ dveh desetletjih popolnoma izginili. Svinčene črke so pretopili, večino strojev in ostale opreme pa prodali v tretje države ali uničili. Stavci in knjigotiskarji so se prekvalificirali ali zapustili branžo.  Zaradi teh okoliščin je postopke visokega tiska in s tem povezano znanje izjemno težko rekonstruirati. Tehniški muzej Slovenije je del stalne zbirke namenil visokemu tisku, zaradi veliko večjega obsega opreme pa sta pomembni zlasti dve večji zasebni zbirki, od katerih je ena javnega in izobraževalnega značaja. | |
| **EVALVACIJA PANOGE** | |
| **Vidik rokodelskih in obrtniških znanj, spretnosti in veščin** | Potrebnih je nekaj let vajeništva, preden kandidat lahko samostojno opravlja kateri koli poklic v tiskarni. Danes je ta znanja zelo težko rekonstruirati. Zadnji ročni stavci in tiskarji za visoki tisk so bili dejavni do konca 80. let 20. stol., številni izmed njih so že pokojni. Na tem področju je nujno povezovanje s tujino, zlasti s posamezniki in stanovskimi ustanovami (društva, muzeji, zasebne zbirke in delavnice); izobraževanje je mogoče s študentskimi izmenjavami, umetniškimi štipendijami in rezidencami. |
| **Vidik ohranjanja regionalnih razpoznavnosti in kultur, varstva in bogatenja kulturne dediščine** | Znanje tiskanja s premičnimi črkami še ni vpisano v slovenski Register nesnovne kulturne dediščine. Panoga je močno ogrožena, saj jo v Sloveniji profesionalno izvajata le še dve osebi (rekonstrukcija vseh postopkov in opreme), od katerih en izvajalec ponuja velik nabor delavnic (od vrtca do srednjih šol) in izobraževanj za domače in tuje študente na do- in podiplomskem nivoju. V ta sklop spada tudi mednarodna izmenjava študentov v okviru programa Erasmus. Oba izvajalca delujeta tudi v mednarodnem okolju.  Nekaj izvajalcev (2-3) tisk s premičnimi črkami predstavlja na različnih prireditvah (srednjeveški dnevi, dan reformacije ipd). |
| **Vidik identitete in prepoznavnosti** | Izvajalci med seboj sodelujejo z izmenjavo informacij, zlasti so dejavne povezave s tujino (Evropa, Amerika). En izvajalec ima delavnico v središču glavnega mesta in je dostopna javnosti; pridobil je status ustanove v javnem interesu. Ta delavnica deluje po principu odprtega studia (umetniki lahko najemajo prostor in opremo). Promocija se izvaja z delavnicami, organiziranjem dogodkov, festivalov, sodelovanjem z drugimi prireditelji in ustanovami, tudi na strokovnem področju (NUK, RTV Slovenija, muzeji, Univerza v Ljubljani). |
| **Vidik družbenega in gospodarskega napredka** | Panoga ima sedaj status zgodovinske tiskarske tehnike in se je iz industrijske tiskarske tehnike v začetku 21. stol. prelevila v umetniško tehniko ter se tako postavila ob bok ostalim umetniškim tiskarskim tehnikam, zlasti globokemu tisku in litografiji. Ohranjena zasebna oprema je v zelo dobrem stanju in omogoča visoko kakovost izdelkov. Celotna dejavnost je trajnostno naravnana, uporabni so tiskarske barve in papir, ki jih druge tiskarne zavržejo. Tisk s premičnimi črkami je izjemnega pomena pri izobraževanju prihodnjih grafičnih oblikovalcev, zato so vse večje tuje umetniške akademije začele opremljati tovrstne studie in reševati staro opremo. |
| **Vidik učinkov na medgeneracijsko povezovanje in vseživljenjsko učenje** | V tem trenutku je edini način pridobivanja znanja o visokem tisku v Sloveniji v omenjeni zasebni ustanovi ali prek nekdanjih zaposlenih v grafični industriji. Ti so bili ob zatonu tehnike pogosto odpuščeni kot tehnološki viški, saj se v digitalnem okolju niso znašli. Nujno jih je vključevati v prenos znanja in sistematično zbirati informacije (intervjuji) in opremo.  En izvajalec (Marko Drpić, TipoRenesansa) v svoje izobraževanje vključuje tudi ranljive (duševno, slušno, vidno) skupine; poteka sodelovanje z zavodom za zaposlovanje, ustanovami, ki skrbijo za migrante, univerzo za tretje življenjsko obdobje; omogoča tudi delovno prakso dijakom in študentom. |
| **Vidik učinkov na turizem** | Oba večja izvajalca sta vključena v turistično ponudbo mest, kjer delujeta (Ljubljana, Bled), in omogočata javne oglede in prikaze; en izvajalec izvaja tudi krajše in daljše delavnice za turiste, ponuja nabor tiskovin in umetniških grafik, pogosto z lokalnimi motivi ali motivi iz svojih zbirk. Star tricikel je spremenil v potujočo tiskarno, ki jo lahko seli na različne lokacije, razvil je tudi ulične gledališke igre, ki s pomočjo visokega tiska pripoveduje o sami obrti in zanimivostih iz zgodovine mest. |
| **Viri in literatura** | Marko Drpič, TipoRenesansa, Ljubljana. |